Folketing
2003-05-07

God regeringsførelse kommer fra regeringen. Denne danske regering har fra sin tiltræden gjort det klart, at vi mener det alvorligt, når vi understreger betydningen af, at det pågældende land respekterer menneskerettighederne. Der skal være konsekvens i udviklingspolitikken, og derfor besluttede vi kort efter regeringens tiltræden efter en grundig analyse at indstille bistandssamarbejdet med Eritrea, Malawi og Zimbabwe. Samtidig gennemførte vi reduktioner i bevillingerne til andre modtagere af dansk udviklingsbistand med menneskerettighedsproblemer - det gjaldt Bhutan, Egypten og de palæstinensiske selvstyremyndigheder - hvor vi i stedet søger at fremme den modgående proces ved at støtte demokratitiltag. Svære vilkår præger situationen i udviklingslandene. Det ved vi, og derfor er det samarbejdslandenes politiske vilje til at gøre noget ved situationen, der er afgørende for fortsat dansk engagement. Mangler den politiske vilje, lukker og slukker vi; er den til stede, vil vi gerne give en hjælpende hånd. Her vil jeg i anledning af fru Margrete Aukens motivation godt understrege, at det betyder ikke, at der ikke kan komme humanitær hjælp til befolkningerne i områderne.